Millised infoliinid ja kuidas täpselt avatakse?

Praegu on esimene samm tehtud ja uks paotatud. Edasine plaan on selge. Tšetšeenid kutsuvad meid tõenäoliselt veelkord külla, nüüd juba natuke suurema delegatsioonina. Ilmselt toimub see kevadel või suvel. Esialgsete plaanide järgi avatakse Groznõis Otepää ja Eesti infostend märtsis või aprillis.

Kas Tšetšeenia turistidel ei või tekkida Eestis viisaprobleeme?

Aga see on nende enda lahendada, ega meie ei lahenda viisaprobleeme. Loomulikult need, kellel on sanktsioonid peal, ei saa siia tulla. Peame arvestama, et tegu on ju Venemaa Föderatsiooniga.

Mil määral olete kursis praeguse Tšetšeenia riigipea Ramzan Kadõrovi isiku ja tema tegemistega? Kui palju olete tema kohta infot kogunud?

Temaga isiklikult ma kohtunud pole. Eks tema kohta liigub igasugust infot, aga mina ei ole hinnangute andja. On ju kerge utreerida ja öelda, et ärge käige selle rahvaga läbi. Isiklikult ei pea ma seda õigeks.

Mis mulje on temast jäänud?

Eks ta tundub selline kõva käega valitseja. Aga kui vaadata selles kontekstis, et mis seal toimub ja millised hõimud seal tegutsevad, siis te saate ju isegi aru, et olukord on komplitseeritud. Sisuliselt on seal sõjajärgne seis. Et oleks kord, peab seda tagama vastavate meetoditega.

Kadõrov on öelnud, et Tšetšeenias pole homoseksuaalseid inimesi. Meedias on levinud info, et riigis on toime pandud räigeid inimõiguste rikkumisi just homoseksuaalide vastu.

Mina ei ole homo-organisatsioonide esindaja. Ma ei arva, et ma peaks klammerduma arusaama külge, et me ei tee Tšetšeeniaga turismialast koostööd, kuna nad ütlevad, et homosid seal pole.

Kindlasti on neil seal sellealaseid probleeme, aga meie antud tegevuse eesmärk ei ole seal seda asja ajada. Minu isiklik suhtumine homoseksuaalidesse on tolerantne. Mulle ei meeldi aga, et nende nõudmised lähevad kuni lapsendamisõiguseni välja. Kuskile tuleks ikkagi piir tõmmata. Suhtumised ühiskonnas ei muutu kiiresti, liiga kiired nõudmised võivad tolerantsusele hoopis tagasilöögi anda.

RIA Novosti andmetel karistas Tšetšeenia juht 2013. aastal spordiminister Salambek Ismailovit ebarahuldava töö eest poksiringis. Kas ta on ka turismiministrit sarnaselt nuhelnud?

See on hea küsimus, mina ei tea seda. Aga vaevalt küll, tema näos ei olnud sinikaid ega plekke näha. Ma ei oska selliseid asju kommenteerida.

Kes on Tšetšeenia Vabariigi turismiminister Muslim Baitazijev? Tema kohta inglise keeles infot napib. Palju te temast inimese ja poliitikuna teate? Kui tihedalt on ta Kadõroviga seotud?